  Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртилэн тӧроез Александр Бречалов Дэри ёросысь Пыӵанка гуртысь Гоц-Ураковъёслэн семьязылы «Анай-атай данлык» («Родительская слава») орденлэсь медальзэ сётӥз. Со сярысь элькун тӧролэн но кивалтэтлэн пресс-службазы ивортӥз. Роман Гоцлэн но Наталья Ураковалэн семьязы гуртсылэн мер улоназ мыло-кыдо пыриськиське, соос ӵем гинэ шулдыръяськонъёс, конкурсъёс радъяло, гуртсэс умоятыны киӵолтонъёсын пото. Роман гуртооссылы котькыӵе ужын юрттӥськыны тырше, ӵошне соос пыласькон интызэс умоятӥзы, нылпиослы шудон площадка лэсьтӥзы. Нош Наталья акушер-гинеколог луыса ужа, Ижкарысь эм академиысь акушерствоя но гинекологияя кафедраысь доцент луэ. Огъяросси но калыккуспо конференциосы ялан пыриськылэ. Ужъюлтошъёсыз пӧлын гажамон ӧнерчиен лыдъяське. Кузпалъёс пусъё, семьязы понна валтӥсез – пиналъёссылэсь кутсконъёссэс, быгатонлыкъёссэс азинтон. « Анай-атайёс оскымон юрттӥсьёс луизы ке, нылпиос бадӟым вормонъёс басьтыны быгато. Соин ми котьку но соос вӧзын » Роман Гоц но Наталья Уракова Роман но Наталья ньыль пиналзэс будэто. Бадӟымезлы Инна нылзы сизьым аресысеныз флейтаен шудэ. Кык пол Удмуртилэсь данзэ Егитъёслэн Дельфийской шудонъёсазы утиз, калыккуспо конкурсъёслэн лауреатсы луэ. Георгий пизы академической вокалэн выре, органэн, ударной крезьгуро инструментъёсын шудыны дышетске, искусствоосъя П. И. Чайковский нимо 2 номеро нылпи школаысь хорын кырӟа. Яков но Александр кыктооссы но искусствоосъя школае ветло, соос хор ёзэтлэн дасяськон классаз дышетско. Ватсалом, Гоц-Ураковъёслэнсь семьяззэс «Анай-атай данлык» орденлэн медаленыз пусъён сярысь косэтэз Россилэн азьмуртэз 2021-тӥ арын шуркынмонэ кинюртӥз.  Тегъёс: семья Удмуртия автозавод АлександрБречалов Мерлык  